Diari Oficial de la Generalitat Valenciana


Sumari del DOGV 4275, del 20-06-2002 (2002/6530)

RESOLUCIÓ de 12 de juny de 2002, de la Sotssecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre el Ministeri de Medi Ambient (Confederació Hidrogràfica del Xúquer) i la Generalitat Valenciana (Conselleria de Medi Ambient) per a l'execució conjunta d'actuacions de protecció i regeneració de l'entorn natural. Fase I.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4275

Data del DOGV
:   20-06-2002

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2002/6530


Data del document
:   12-06-2002

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Medi Ambient
    * Confederació Hidrogràfica
    * cooperació administrativa
    * conservació de recursos
    * curs d'aigua

RESOLUCIÓ de 12 de juny de 2002, de la Sotssecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre el Ministeri de Medi Ambient (Confederació Hidrogràfica del Xúquer) i la Generalitat Valenciana (Conselleria de Medi Ambient) per a l'execució conjunta d'actuacions de protecció i regeneració de l'entorn natural. Fase I. [2002/X6530]
  
Subscrit, després de la tramitació prèvia reglamentària, entre el Ministeri de Medi Ambient (Confederació Hidrogràfica del Xúquer) i la Generalitat Valenciana (Conselleria de Medi Ambient), el 19 d'abril de 2002, un Conveni de col·laboració per a l'execució conjunta d'actuacions de protecció i regeneració de l'entorn natural. Fase I., i en compliment del que establix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0366/2002, i que figura com a annex d'esta resolució.
  
València, 12 de juny de 2002.- La sotssecretària del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració entre el Ministeri de Medi Ambient (Confederació Hidrogràfica del Xúquer) i la Generalitat Valenciana (Conselleria de Medi Ambient), per a l'execució conjunta d'actuacions de protecció i regeneració de l'entorn natural. fase i.
  
La Vila Joiosa, 19 d'abril de dos mil dos
  
Reunits:
  
D'una part, el Molt Honorable President de la Generalitat Valenciana, Sr. Eduardo Zaplana Hernández-Soro, nomenat per Reial Decret 1.282/1999, de 19 de juliol.
  
D'altra part, l'Excel·lentíssim Sr. Ministre de Medi Ambient, Sr. Jaume Matas Palou, nomenat per Reial Decret 561/2000, de 27 d'abril, en virtut de les facultats conferides per l'article 6 i la disposició addicional tretzena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per Llei 4/1999, de 13 de gener.
  
Ambdues parts, en la qualitat en què cada un intervé, es reconeixen recíprocament la capacitat legal per a atorgar el present Conveni, a l'efecte del qual,
  
Manifesten:
  
I. La Conselleria de Medi Ambient de la Generalitat Valenciana i la Confederació Hidrogràfica del Xúquer del Ministeri de Medi Ambient consideren d'interés comú el fet de potenciar la consecució d'obres de protecció i regeneració de l'entorn natural pels beneficiosos efectes que estes generen en la conservació del medi natural de la Comunitat Valenciana.
  
Estes obres es contemplen fonamentalment a fi de controlar els processos erosius de les conques hidrogràfiques, millorar els llits fluvials, marges i riberes dels rius, actuar en les zones humides a través de la seua renaturalització i la recuperació del seu entorn, millorar la regulació del cicle hidrològic, la disminució de cabals punta en processos d'avinguda, la recàrrega d'aqüífers, l'estabilització de vessants, i la contenció del problema de la desertificació. Al mateix temps, l'execució d'estes obres permetrà un augment de la biodiversitat i una millora dels hàbitats de fauna i flora.
  
II. D'acord amb el disposen la Constitució Espanyola i l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, correspon a la Generalitat Valenciana el desenvolupament legislatiu i l'execució de la matèria de protecció del medi ambient.
  
III. El Real Decret Legislatiu 1/2001, de 20 de juliol pel que s'aprova el text refós de la Lley d'Aigües en el seu article 23 com a funcions dels Organismes de Conca, aquelles que es deriven dels Convenis amb Comunitats Autònomes, Corporacions Locals i altres Entitats públiques i privades, o dels subscrits amb particulars.
  
IV. L'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons redacció donada per la Llei 4/1999, de 13 de gener, establix que l'administració General i els Organismes públics vinculats o dependents de la mateixa podran celebrar Convenis de col·laboració amb els òrgans corresponents de les Administracions de les Comunitats Autònomes en l'àmbit de les seues respectives competències.
  
V. El Programa Operatiu de la Comunitat Valenciana 2000-2006 integrat per un conjunt d'eixos prioritaris i mesures plurianuals contempla com a òrgan gestor de la seua mesura 3.6 (Protecció i regeneració de l'entorn natural) a la Confederació Hidrogràfica del Xúquer estant previst el cofinançament pels fons FEDER de les operacions a executar per esta en la dita mesura fins a un import màxim del 70% dels costs elegibles.
  
VI. Amb data 8 de març de 2002 es va firmar pel President de la Generalitat Valenciana i el Ministre de Medi Ambient el Conveni Marc de Col·laboració sobre actuacions del Pla Forestal Espanyol a desenvolupar en la Comunitat Valenciana.
  
Este Conveni Marc regula en la clàusula cinquena la celebració de Convenis específics per a dur a terme les actuacions del Pla Forestal Espanyol finançades pel FEDER i disposa que estos Convenis específics quedaran sotmesos a les estipulacions de l'esmentat Conveni Marc.
  
El present conveni constituïx una primera fase d'actuacions que desenvolupen el Pla Forestal en la Comunitat Valenciana i en l'àmbit de la Confederació Hidrogràfica del Xúquer, la conclusió de la qual esta prevista la seua ampliació en una segona fase. Esta primera fase abasta un inversió de 40.740.240 euros. Amb una inversió de 86.220.726 euros en la segona fase, s'arribarà a la xifra de 46.342.925 euros que és l'objectiu del citat Pla Forestal en l'àmbit de la Confederació Hidrogràfica del Xúquer.
  
De conformitat amb el que s'ha exposat, s'acorda per ambdues parts subscriure el present Conveni amb les següents
  
Clàusules:
  
Primera. Objecte
  
És objecte del Present Conveni l'establiment, en el marc de les actuacions del Pla Forestal Espanyol, d'un règim de cooperació per al desenvolupament d'obres de restauració i protecció de l'entorn natural entre el Ministeri de Medi Ambient, a través de la Confederació Hidrogràfica del Xúquer i la Generalitat Valenciana a través de la Conselleria de Medi Ambient, en l'àmbit territorial de Conca del Xúquer compresa a la Comunitat Valenciana.
  
Segona. Finançament
  
Els finançament d'estes obres es realitzarà de la següent manera:
  
El 70% amb càrrec al programa 512.A, Gestió de Recursos Hidràulics, de la Confederació Hidrogràfica del Xúquer i el 30% amb càrrec al programa 442.30 Restauració i Protecció dels Recursos Naturals, de la Generalitat Valenciana.
  
L'aportació de la Conselleria de Medi Ambient de la Generalitat Valenciana es farà efectiva mitjançant transferència de capital a la Confederació Hidrogràfica del Xúquer en la forma establida per l'article 47 bis apartat b) del Decret Legislatiu, de 26 de juny de 1991, del Govern Valencià pel qual s'aprova el text refós de la Llei d'Hisenda Pública de la Generalitat Valenciana. Així:
  
a) Un 15% de l'import corresponent a cada anualitat del programa, d'acord amb el que establix la Comissió de Seguiment a la qual es fa referència en la Clàusula tercera del present Conveni per a cada exercici, es farà efectiu:
  
· Quan se signe este, pel que es referix al muntant corresponent a l'anualitat en curs;
  
· Durant el primer trimestre de cada any de vigència del Conveni, pel que fa a les anualitats del segon i successius exercicis.
  
b) La resta de l'aportació compromesa s'abonarà mensualment mitjançant transferència al compte corrent del Banc d'Espanya que establisca la Confederació Hidrogràfica del Xúquer, contra certificacions aprovades dels conceptes inclosos en la inversió, en la quantia corresponent a la part proporcional relativa a la part no retornable del finançament de l'actuació assumida per la Conselleria de Medi Ambient de la Generalitat Valenciana en el present Conveni, una vegada deduïda l'amortització proporcional de la bestreta contemplada en l'apartat a) anterior.
  
Les transferències seran realitzades per l'organisme que als efectes del compliment dels seus compromisos establisca la Conselleria de Medi Ambient.
  
Una vegada finalitzada cada actuació, la Confederació Hidrogràfica del Xúquer aportarà a la Conselleria de Medi Ambient de la Generalitat Valenciana certificació expedida pel seu tècnic director, acreditativa del cost total de les actuacions a les quals este Conveni es referix.
  
En el supòsit que es produïren desviacions sobre els costs inicialment pressupostats, estos s'imputaran o deduiran proporcialment al percentatge de despeses assumides per cada una de les Administracions que intervenen.
  
Tercera. Comissió de Seguiment i Programa d'Actuacions
  
1. Es definix com a programa d'actuacions la relació detallada que figura en l'annex al present Conveni amb la seua distribució temporal d'inversions.
  
2. El citat programa serà objecte de seguiment, revisió i si és procedent, proposta d'actuació amb un període mínim anual. Estes tasques seran dutes a terme per la Comissió de Seguiment del Conveni que es definix en l'apartat següent:
  
3. La Comissió de Seguiment estarà formada per quatre tècnics, dos designats per la Confederació Hidrogràfica del Xúquer i dos designats per la Conselleria de Medi Ambient de la Generalitat Valenciana.
  
4. Són funcions d'esta comissió:
  
· Coordinació de les actuacions a realitzar conjuntament.
  
· Seguiment de l'evolució del programa
  
· La seua revisió
  
· Anàlisis d'incidències i
  
· Proposta d'actualització del programa.
  
La proposta d'actualització del programa s'elevarà a la Presidència de la Confederació Hidrogràfica del Xúquer i al conseller de Medi Ambient de la Generalitat Valenciana per a la seua aprovació conjunta.
  
5. En el Programa d'Actuacions es reflectirà:
  
· Títol de l'actuació.
  
· Inversió prevista.
  
· Organisme encarregat de la Direcció del Projecte.
  
· Organisme encarregat de la Direcció de les Obres.
  
· Programació Temporal.
  
· Previsions de finançament i devolucions.
  
Quarta. Compromisos assumits per la Confederació Hidrogràfica del Xúquer
  
En virtut del present Conveni, la Confederació Hidrogràfica del Xúquer es compromet, en el marc del mateix, a:
  
a) Gestionar els fons del Programa FEDER, mesura 3.6 de Protecció i Regeneració d'Espais Naturals, fins a un màxim del 70% dels costs elegibles de l'actuació, avaluant l'elegibilitat de cada actuació, així com contractar la redacció de projectes, execució de les obres i assistències tècniques necessàries. En particular:
  
· Dur a terme les licitacions i adjudicacions dels contractes necessaris per a l'efectiva realització de les actuacions del programa, incloent totes aquelles incidències que pogueren sorgir en estos (modificats, obres complementàries, liquidacions, revisions de preus, variacions de taxes o imposts, ...).
  
· Obtindre totes aquelles autoritzacions que calguen per a l'execució de les obres, especialment pel que fa, en el seu cas, al compliment de la legislació sobre Impacte Ambiental.
  
· La gestió de les expropiacions o cessions de sòl o altres drets o béns afectats, necessàries per a la realització de les actuacions del Programa.
  
b) Assumir la responsabilitat de la Direcció de l'Obra, designant el tècnic facultat competent, que podrà ser-ho tant del propi organisme com de la Conselleria de Medi Ambient o extern, i la recepció de les obres i la liquidació del contracte, a través de l'expedició de les corresponents certificacions i actes.
  
c) Presentar davant la Comissió de Seguiment, amb anterioritat a l'1 de novembre de cada any, la proposta de Revisió del Programa d'Actuacions.
  
d) Supervisar i aprovar els projectes inclosos en el programa d'actuacions. La Conselleria de Medi Ambient de la Generalitat Valenciana designa, als efectes del compliment de l'article 46.3 de la Llei d'Hisenda de la Generalitat Valenciana, com a tècnic de supervisió dels projectes objectes del present Conveni, al que establisca la Confederació als efectes de la seua responsabilitat en l'aprovació del Projecte. L'informe de supervisió de la Confederació serà traslladat a la Conselleria de Medi Ambient prèviament a la contractació de les obres per a la seua conformitat.
  
e) Comunicar a la Conselleria de Medi Ambient de la Generalitat Valenciana, en el termini d'un mes des que es produïsquen, les dades corresponents a l'adjudicació definitiva de les obres i al seu inici, així com les incidències que pogueren donar origen a modificacions del projecte, del contracte, o dels terminis d'execució.
  
f) Vetlar pel compliment dels terminis establits en els contractes adjudicats, sense perjuí de les pròrrogues que pogueren acordar-se de conformitat amb la legislació vigent.
  
g) Senyalitzar l'execució de les actuacions mitjançant cartells, en els quals es destacarà notòriament, les Administracions Públiques i els seus Departaments que cofinancien l'actuació, i que s'hauran de situar en llocs visibles en l'entorn de l'actuació.
  
h) A fi que les anualitats aprovades es puguen reajustar d'acord amb el ritme d'execució real de les obres, la Confederació Hidrogràfica del Xúquer haurà de comunicar trimestralment a la Conselleria de Medi Ambient de la Generalitat Valenciana tant l'import de les obres realitzades fins a aquella data, com les previsions fins al final de l'exercici, entenent-se com a tal a estos efectes el 30 de novembre de cada any.
  
i) Escometre amb càrrec al pressupost de fons propis els compromisos de finançament assumits en la clàusula tercera d'este Conveni.
  
j) Totes aquelles funcions es deriven de la seua condició de Centre gestor i executor de Programes i Actuacions cofinançables mitjançant Fons FEDER, i de la competència pròpia de l'Organisme.
  
Cinquena. Compromisos de la Conselleria de Medi Ambient
  
També en virtut del present Conveni, i en el marc d'este, la Conselleria de Medi Ambient es compromet a:
  
a) Presentar davant la Comissió de Seguiment, amb anterioritat a l'1 de novembre de cada any, la proposta de Revisió del Programa d'Actuacions.
  
b) Donar compliment als compromisos de finançament assumits en la clàusula tercera del present Conveni, en els termes i condicions en la dita clàusula assenyalats.
  
c) Prestar la seua col·laboració tècnica i administrativa a la Confederació Hidrogràfica del Xúquer en les actuacions objecte del present Conveni (assistència a la recepció de les obres i treballs contractats, posada a disposició de personal, especialment tècnic facultatiu, per a la Direcció d'Obres la responsabilitat de la qual assumix la Confederació Hidrogràfica del Xúquer), així com dur a terme la resta d'actuacions administratives que en l'àmbit de la seua competència ha d'efectuar.
  
Sisena. Gestió de les actuacions
  
La Confederació Hidrogràfica del Xúquer a tots els efectes la consideració d'Ens Gestor i executor dels Projectes i Actuacions a realitzar, i dels fons necessaris a tal fi, en el marc dels Programes Estatals del Ministeri de Medi Ambient als que es referix la mesura 3.6 dels Fons Estructurals de la Unió Europea, en matèria de regeneració d'enclavaments naturals, protecció i regeneració de l'entorn natural, susceptibles de cofinançament comunitari a través de fons FEDER.
  
En conseqüència, competirà a la Confederació Hidrogràfica del Xúquer l'avaluació de l'elegibilitat dels Projectes i Actuacions, així com la responsabilitat de la realització efectiva de les actuacions elegibles per a cofinançament que es determinen per la Comissió de Seguiment del present Conveni.
  
Setena. Resolució de controvèrsies
  
Per al coneixement de totes aquelles qüestions que es pogueren plantejar, derivades de la interpretació i execució del present Conveni de Col·laboració, serà competent la Jurisdicció Contenciosa Administrativa.
  
Huitena. Causes d'extinció
  
D'acord amb l'article 6.2 de la Llei 30/1992 s'incorporen les següents causes d'extinció del present Conveni.
  
a) Quan s'haja complit el seu objecte.
  
b) Per mutu acord exprés de les parts o substitució per altre Conveni
  
c) Per denúncia unilateral en els termes prevists en el Conveni, quan concórreguen circumstàncies d'interés públic que hagen inconvenient la seua continuació.
  
Novena. Termini de vigència
  
D'acord amb el Programa Operatiu Integrat de la Comunitat Autònoma Valenciana que desenvolupa el Marc Comunitari de Suport per a les intervencions estructurals europees FEDER en les regions espanyoles Objectiu núm. 1 i que motiva el plantejament del present Conveni, el període de vigència se considera establit fins a l'any 2006, pel que fa a l'adquisició de compromisos es referix, extensible fins al 31 de desembre de 2008 en quant a la seua execució i liquidació.
  
Les parts firmants podran acordar la pròrroga del període de la seua vigència, prèvia justificació d'esta, a través de notificació recíproca amb un mes d'antelació a les dates assenyalades anteriorment.
  
I, en prova de conformitat, ambdues parts subscriuen el present Conveni per duplicat exemplar en el lloc i dia de la data.
  
El president de la Generalitat Valenciana,
  
EDUARDO ZAPLANA HERNANDEZ-SORO
  
El ministre de Medi Ambient,
  
JAUME MATAS PALOU